Det fortæller DR Nordjylland. I marts supplerer SAS flåden med lidt større fly på nogen afgange. Og i april udvider Norwegian med en afgang. Dermed bliver der i runde tal dagligt 2.700 sæder at gøre godt med. Det er 100 flere, end da tre selskaber fløj. Der vil dog fortsat være færre afgange, end da Cimber var på banen: Nu 17 daglige afgange mod tidligere 24. Men Aalborg Lufthavns direktør Søren Svendsen mener, det er tilfredsstillende. - Fra Århus er der fem og fra Karup tre. Så 17 er en del. Samtidig har vi stadig konkurrence. Det holder priserne i skak, selvom de er knap så lave, som før hen, siger han. Han mener dog, at en normal-pris for den billigste billet på omkring 500 kr. - og lavere i kampagneperioder - er rimelig. - Men vi jagter selvfølgelig stadig en tredje operatør. Vi vil altid forsøge at skabe konkurrence, hvor vi har flyruter. For det er godt for forbrugerne, siger Søren Svendsen.

Referat:
Der er snart plads til flere passagerer på de daglige flyvninger Aalborg-København, end der var, da også Cimber fløj på indenrigsruten.